  Майя Бывальцева Удмуртиысь кивалтэтлэн тӧроезлэсь воштӥсьсэ Андрей Кузнецовез интыужысьтыз мозмытыны быгатозы. Иворъёсъя «Удмуртия» агентстволы со сярысь вераз элькун тӧролэн пресс-секретарез Елена Капитоненко. Сыӵе пумкылъя кутэмын коррупциен нюръяськон ужез радъянъя улосвыл тӧро бордын ужась ӧрилэн кенешоназ. Чиновниклэн табышъёс сярысь ивортоназ тупамтэос шараямын. Тодэ вайытом, Андрей Кузнецовез Удмуртиысь кивалтэтлэн тӧроезлы воштӥсе юнматӥзы 2014-тӥ арын. Азьвыл со 10 ар ӵоже элькунысь дышетонъя министерствоен кивалтӥз. ВАТСАН Кузнецов Андрей Леонидович. Вордскиз Ижкарын 1963-тӥ арын 4-тӥ южтолэзе. 1987-тӥ арын «инженер-экономист» онеръя Ижкарысь механикая институтэз йылпумъяз. Экономика тодосъя доктор, профессор. 1978–1982 аръёсы — Ижкарысь индустри техникумын дышетскись; 1982-тӥ арын — «Ижмаш» заводын станокъёсты тупатӥсь; 1982–1987 аръёсы — Ижысь механикая институтысь студент, «Экономика предприятия» кафедраын ассистент; 1987–1991 аръёсы — Москваысь Калык возёсъя Г. В. Плеханов нимо институтысь аспирант, стажёр-эскерись; 1991–2000 аръёсы — Ижкарысь техникая кун университетын дышетӥсь, «Менеджмент и маркетинг» факультетлэн деканэз; 2000–2001 аръёсы — Ижкарысь техникая кун университетысь Экономикая, кивалтонъя но коньдон ужпумъёсъя институтлэн кивалтӥсез; 2001–2004 аръёсы — Ижкарысь техникая кун университетысь ректорлэн воштӥсез; 2004–2014 аръёсы — Удмуртиысь дышетонъя но тодосъя министр; 2014-тӥ арын — Удмуртиысь дышетонъя но тодосъя министрлэсь ужзэ быдэсъясь; 2014-тӥ арысен та дырозь — Удмуртиысь кивалтэтлэн тӧроезлэн воштӥсез. Пусъемын «За трудовое отличие» медален, Россиысь дышетонъя министерстволэн данъян грамотаеныз, «Почетный работник высшего профессионального образования Российской Федерации» гадьпусэн, «Удмурт Элькунысь дано экономист» ним сётэмын. Тегъёс: Политика АндрейКузнецов Удмуртия кивалтэт  